b'\n_START_ARTICLE_\nJoonas Alanne\n_START_SECTION_\nSeuraura\n_START_PARAGRAPH_\nAlanne on Rovaniemen Kiekon kasvatti. H\xc3\xa4n oli kaudella 2005\xe2\x80\x932006 joukkueen C-nuorten paras pistemies ja maalintekij\xc3\xa4 sek\xc3\xa4 I-divisioonan karsinnoissa ett\xc3\xa4 II-divisioonan runkosarjassa. Kaudella 2006\xe2\x80\x932007 Alanne toimi C-nuorten I-divisioonan karsinnoissa RoKin kapteenina ja h\xc3\xa4n kuului my\xc3\xb6s seuraavalla kaudella 2007\xe2\x80\x932008 joukkueen B-nuorten kapteenistoon. Alanne pelasi samalla kaudella my\xc3\xb6s ensimm\xc3\xa4iset miesten pelins\xc3\xa4 RoKin Suomi-sarjajoukkueessa._NEWLINE_Kausi 2008\xe2\x80\x932009 oli 17-vuotiaana kautensa aloittaneelle Alanteelle ensimm\xc3\xa4inen t\xc3\xa4ysi Suomi-sarjassa, jossa h\xc3\xa4n teki 25 runkosarja- ja kolmessa Mestiskarsintaottelussa tehot 15+11=26. Alanne oli runkosarjassa RoKin toiseksi paras maalintekij\xc3\xa4 Jari Rautakosken j\xc3\xa4lkeen. H\xc3\xa4n voitti kauden p\xc3\xa4\xc3\xa4tteeksi Suomi-sarjan hopeaa ja oli nostamassa joukkuetta Mestikseen. Kaudeksi 2009\xe2\x80\x932010 Alanne siirtyi JYPin A-nuoriin, mutta h\xc3\xa4n palasi tammikuussa 2010 kuitenkin takaisin Rovaniemelle vahvistamaan RoKi A:ta II-divisioonaan. Kaudeksi 2010\xe2\x80\x932011 Alanne palasi RoKin Suomi-sarjajoukkueeseen, jonka paras maalintekij\xc3\xa4 ja toiseksi paras pistemies h\xc3\xa4n oli Henri Fominin j\xc3\xa4lkeen tehoilla 29+22=51. Alanne oli joukkueen paras maalintekij\xc3\xa4 my\xc3\xb6s kev\xc3\xa4\xc3\xa4n 2011 Mestiskarsinnoissa seitsem\xc3\xa4ll\xc3\xa4 osumallaan. RoKi voitti Suomi-sarjan mestaruuden, mutta ei kuitenkaan noussut kauden p\xc3\xa4\xc3\xa4tteeksi Mestikseen._NEWLINE_Kaudeksi 2011\xe2\x80\x932012 Alanne siirtyi Mestis-joukkue Kajaanin Hokkiin. H\xc3\xa4nen tulokaskautensa toi 40 runkosarjaottelussa tehot 8+9=17 ja kuudessa playoff-ottelussa yhden sy\xc3\xb6tt\xc3\xb6pisteen. Alanne oli runkosarjassa Hokin kolmanneksi paras maalintekij\xc3\xa4 kolmen muun pelaajan kanssa. Kaudella 2012\xe2\x80\x932013 h\xc3\xa4n oli tehoilla 15+10=25 joukkueen paras maalintekij\xc3\xa4 ja nelj\xc3\xa4nneksi paras pistemies._NEWLINE_Alanne jatkoi kaudella 2013\xe2\x80\x932014 uraansa Heinolan Peliitoissa. H\xc3\xa4net nostettiin marraskuussa 2013 Pelicansin SM-liigajoukkueen vahvuuteen, kun Alanne paikkasi joukkueen loukkaantumisia. H\xc3\xa4n teki liigadebyyttins\xc3\xa4 22. marraskuuta 2013 vieraissa Jokereita vastaan. Alanne merkittiin Pelicansin kakkosketjuun Pekka Saarenheimon ja Jesse Niinim\xc3\xa4en viereen. H\xc3\xa4n teki liigauransa avausmaalin 23-vuotissyntym\xc3\xa4p\xc3\xa4iv\xc3\xa4n\xc3\xa4\xc3\xa4n kuudennessa SM-liigaottelussaan 5. joulukuuta 2013 vieraissa Kalevan Palloa vastaan. Kaikkiaan Alanteen tulokaskausi toi 28 runkosarjaottelussa tehot 5+2=7 sek\xc3\xa4 kolmessa playoff-ottelussa tehot 1+1=2. Hyv\xc3\xa4t otteet SM-liigassa toivat h\xc3\xa4nelle lopulta kev\xc3\xa4\xc3\xa4seen 2016 ulottuneen jatkosopimuksen Pelicansin kanssa. Sopimus sis\xc3\xa4lsi my\xc3\xb6s yhden vuoden option, jonka joukkue k\xc3\xa4ytti huhtikuussa 2016, jolloin Alanne teki kaksivuotisen jatkosopimuksen Pelicansin kanssa._NEWLINE_Kaudella 2016\xe2\x80\x932017 Alanne k\xc3\xa4rsi loukkaantumisista, j\xc3\xa4i pieneen rooliin ja haki pelintuntumaa my\xc3\xb6s yhdeks\xc3\xa4n ottelun verran Peliitoista. H\xc3\xa4n teki SM-liigan runkosarjassa vain kaksi maalia. Alanne j\xc3\xa4i toisessa puoliv\xc3\xa4lier\xc3\xa4ottelussa viel\xc3\xa4 Pelicansin kokoonpanon ulkopuolelle, mutta h\xc3\xa4net nostettiin taas kokoonpanoon kolmanteen otteluun 25. maaliskuuta 2017 vieraissa Kalevan Palloa vastaan. Alanne onnistui tekem\xc3\xa4\xc3\xa4n Pelicansin 1-2-voittoon p\xc3\xa4\xc3\xa4ttyneess\xc3\xa4 ottelussa joukkueensa molemmat maalit, joista toinen j\xc3\xa4i n\xc3\xa4in ollen Pelicansin voittomaaliksi. Jukka Oksanen valitsi h\xc3\xa4net ottelun Alumnien t\xc3\xa4htien ykk\xc3\xb6st\xc3\xa4hdeksi. KalPa lopulta voitti koko ottelusarjan voitoin 4-1 ja eteni v\xc3\xa4lieriin._NEWLINE_Alanne siirtyi kaudeksi 2018\xe2\x80\x932019 vuoden mittaisella sopimuksella Aasian liigan japanilaisjoukkue Nikk\xc5\x8d Ice Bucksiin.\n_START_SECTION_\nMaajoukkueura\n_START_PARAGRAPH_\nAlanne on pelannut kolme poikien maaottelua.'